AARHUS: Lad os tage sagens konkrete indhold først: Et flertal i Aarhus Byråd vedtog onsdag, at der må opføres et seks etagers hus med p-kælder på den såkaldte "Netto-grund" i Thorvaldsensgade. Flertallet består af Socialdemokratiet, SF, Venstre, konservative, Liberal Alliance og Dansk Folkeparti.

Debatten om det konkrete byggeri har stået på gennem et par år, har senest affødt en del protester fra naboer, der mener, at byggeriet er for stort og for massivt, men altså nu afsluttet med et stort ja.

Sagens afsluttende debat afdækkede dog samtidig, at venstrefløjens partier i Aarhus Byråd langt fra er enige om, hvor tæt byen skal bebygges, og hvad, det betyder, at kommuneplanen giver mulighed for tillæg, der bryder med rammerne.

Splittelsen blev afdækket gradvist efter at teknisk rådmand Bünyamin Simsek (V) fastslog, at byrådsflertallet på forhånd med vedtagelsen af kommuneplanen 2017 har sagt ja til byfortætning.

- Man kan ikke både sige ja til byfortætning og så på den anden side ikke ville godkende projekter, der fortætter byen, mente Venstres politiske leder.